Onnie bedank ná rassistiese en neerhalende uitlatingsArgieffoto. ŉ Onderwyser van St. John’s College in Johannesburg het Vrydag met onmiddellike effek bedank nadat hy skuldig bevind is aan onder meer rassistiese en neerhalende uitlatings. Panyaza Lesufi, die Gautengse LUR vir onderwys, het in ŉ verklaring gesê hy verwelkom die besluit van die skool om die onderwyser se bedanking te aanvaar. Volgens die verklaring het die onderwyser “die skool met onmiddellike effek verlaat”. Lesufi, wat die skool Vrydag besoek het, het egter gesê hy is teleurgesteld dat die skool aanvanklik besluit het om die onderwyser nié af te dank nie, ten spyte van die feit dat hy tydens ŉ dissiplinêre verhoor skuldig bevind is aan rassistiese en neerhalende uitlatings, dat hy die Suid-Afrikaanse Raad van Opvoeders se gedragskode oortree het en verder ook dat hy die skool se beeld skade berokken het. Lesufi het gesê die skool se finale skriftelike waarskuwing aan die onderwyser was nie bevredigend nie, aangesien sy oortredings van ŉ ernstige aard is. Hy het ook met verteenwoordigers van die Skolevereniging van Suid-Afrika (ISASA) vergader om te praat oor die uitdagings wat private skole in die gesig staar. “Geen skool, of dit nou ’n openbare of ’n private skool is, mag die Grondwet oortree nie. Ons sal streng optree teen rassisme en nie vir rassiste ruimte gee om asem te haal nie omdat nierassigheid ononderhandelbaar is,” het Lesufi gesê. Intussen het St. John’s College in ŉ verklaring gesê die skool is spyt oor sy aanvanklike besluit om nie die onderwyser af te dank nie. “Ons het nie besef die kwessie is nie bloot net ŉ interne skoolkwessie is nie, maar ook ŉ probleem in die breër gemeenskap. St. John’s College vra hiermee verskoning aan alle leerders, ouers, die beheerliggaam, personeel en alumni wat deur die voorval seergemaak is. Ons is ŉ Anglikaanse skool en glo in die beginsel om die sondaar lief te hê maar die sonde te haat. Maar ons besef dat die welstand en veiligheid van ons studente eerste gestel moet word.” Die skool het ook gesê hy sal ŉ interne ondersoek van stapel stuur om te voorkom dat soortgelyke gevalle in die toekoms plaasvind.